Vene-Saksa  gaasijuhtmeprojekti Nord Stream elluviimine võib vähemalt paari aasta jagu edasi lükkuda, sest grupp Soome ärimehi on esitanud taotluse merealuste kaevetööde alustamiseks piirkonnas, mida gaasitoru on kavandatud läbima.    Taotlust vaatab praegu läbi Soome töö- ja ettevõtlusministeerium. Kui ministeerium taotluse rahuldab, peab Nord Stream gaasitorule uue asupaiga leidma või selle ehitamist mitme aasta võrra edasi lükkama, vahendab Taloussanomat.    Soome ärimeeste soovitav  kaevanduspiirkond asub Soome lahes kitsa ribana Soome territoriaalvetes. Piirkond algab Helsingist lõunas 17 kilomeetri laiuse kiiluna ja ulatub majandusvete piirini.    Ärimehi esindav jurist Kari Silvennoinen lükkab ümber väite, et tegemist on kiusuajamisega. Silvennoineni sõnul andsid ärimehed taotluse sisse juba eelmise aasta augustis. Ärimeeste nimesid Silvennoinen avaldama ei soostunud, öeldes vaid, et nad on pärit Helsingist.